Molefe: Van krag tot nag - Solidariteit WêreldSolidariteit Wêreld
Tuis › Nuuskantoor › Molefe: Van krag tot nag
Molefe: Van krag tot nag
Vrydag, April 20th, 2018
Brian Molefe se kronkelpad het begin toe hy op 25 September 2015 as Eskom se uitvoerende groephoof aangestel is. Hy is later dieselfde jaar op ʼn vastetermynkontrak van vyf jaar aangestel.
Hier volg ʼn opsomming van die gebeure rondom die Brian Molefe-sage:
Die openbare beskermer se verslag oor staatskaping, wat op 2 November 2016 uitgereik is, impliseer dat Molefe aandadig is aan onbehoorlike transaksies en verhoudings met maatskappye in Gupta-besit (Tegeta Exploration & Resources en Optimum Coal).
Op 11 November dieselfde jaar bedank Molefe, welke bedanking effektief op 1 Januarie 2017 in werking sou tree en bevestig hy dat hy dit in die openbare belang doen. Molefe het in ’n verklaring gesê: “Ek verlaat Eskom want dit is in die openbare belang en in die belang van Eskom dat ek bedank.”
Molefe rig korrespondensie aan die voorsitter van Eskom se direksie waarin hy vroeë aftrede versoek. Voormalige minister Lynne Brown reik ʼn mediaverklaring uit en bevestig dat sy “Molefe se besluit eerbiedig”. In daardie stadium, soos op 11 November 2016, was Molefe 50 jaar oud.
Hy word op 23 Februarie 2017 as ʼn ANC-parlementslid vir die Noordwes ingehuldig en dien in die Finansiële Kommissie.
Die Sunday Times onthul op 16 April 2017 ʼn uitbetaling van R30 miljoen aan Molefe.
ʼn Heraanstellingsooreenkoms word tussen Molefe en Eskom aangegaan, ingevolge waarvan hy alle bedrae wat ontvang is en wat verband hou met die toestaan van vroeë aftrede, moet terugbetaal en waarvolgens die tydperk vanaf 1 Januarie tot 15 Mei 2017as onbetaalde verlof geag sal word.
Op 14 Mei bedank Molefe as parlementslid en die volgende dag keer hy terug na Eskom.
Op 24 Mei 2017 bring Solidariteit ʼn hofaansoek om sekere besluite wat deur die minister en/of die Eskom-direksie gemaak is, as onkonstitusioneel te verklaar. Die remedie wat Solidariteit ingevolge hierdie aansoek beoog, is dat lede van Eskom se direksie en Molefe die koste van die regsproses in hul persoonlike hoedanigheid betaal.
Minder as ʼn maand ná sy heraanstelling word Molefe se diens op 2 Junie 2017 beëindig.
Op 29 November neem die hofsaak ʼn aanvang waar Solidariteit die wanvoorstellings wat Molefe en die Eskom-raad gepleeg het met betrekking tot die omstrede pensioentoekenning van sowat R30 miljoen aan die kaak stel, en vra dat die bedrag van meer as R10 miljoen wat toe reeds aan Molefe uitbetaal is, onwettig verklaar moet word.
Die hofuitspraak wat op 25 Januarie 2018 gelewer is, laat geregtigheid seëvier. Daarmee het die hof bevestig dat korrupte aktiwiteite net vir ʼn wyle weggesteek kan word.
Die regters bevind dat Brian Molefe nooit geregtig was op die pensioen van R30 miljoen wat Eskom aan hom toegeken het nie. Molefe moes die geld terugbetaal en moes ook die regskoste verbonde aan die hofsaak binne tien dae betaal.
Soos verwag het Molefe, in ʼn poging om die terugbetaling uit te stel, op 31 Januarie 2018 aansoek om verlof tot appèl gedoen.
Op 17 April 2018wys die hooggeregshof in Pretoria die aansoek om verlof tot appèl met koste van die hand en Brian Molefe en sy regspan word in die lig van die hof se uitspraak in ʼn skrywe versoek om dit te gehoorsaam en die fondse wat hy onregmatig bekom het teen Vrydag, 20 April 2018 om 11:00 terug te betaal.
Na aanleiding van die hofuitspraak wat bevind het dat Molefe skuldig is aan korrupte aktiwiteite, het Solidariteit in Februarie 2018 kriminele klagte by die Nasionale Vervolgingsgesag, die Valke en die SAPD teen die voormalige Eskom-hoof en ander hoëprofiel-amptenare van Eskom aanhangig gemaak.
Die direkteur van openbare vervolging het in reaksie op Solidariteit se hofstukke reeds onder eed bevestig dat moontlike strafregtelike oortredings deur Molefe ondersoek gaan word.